Vyf vas oor onwettige koopkragArgieffoto Vyf mans is deur die polisie se nasionale ondersoekeenheid in hegtenis geneem in verband met ŉ voorafkoopkrag-bedrogspul. Brig. Vishnu Naidoo, woordvoerder van die polisie, het gesê die ondersoekspan het Vrydag in die vroeë oggendure inligting opgevolg en op verskeie huise in Vanderbijlpark, Evaton en Boipatong in Gauteng toegeslaan. By twee huise in Vanderbijlpark het hulle op Eskom-toerusting afgekom wat gebruik word om elektrisiteitsbewyse te genereer. Die toerusting het rekenaarsleutelborde, drukkers, rekenaarskerms, Eskom-modems, eksterne hardeskywe en ander rekenaarbybehore ingesluit. Dit is hier waar die vyf verdagtes in hegtenis geneem is. “Die potensiële verlies vir Eskom en die land se fiskus kan in die miljarde wees,” het Naidoo gesê. By ŉ huis in Evaton is daar op ŉ ongelisensieerde vuurwapen beslag gelê, asook verskeie soorte ammunisie. Volgens Naidoo sal die 9mm-pistool, waarvan die reeksnommer afgevyl is, vir ballistiese toetse gestuur word om te bepaal of dit in die uitvoer van enige misdade gebruik is.